Jesaya 20 | Beibele Inthaneteng | Phetolelo ya Lefase le Lefsa
20 Ngwageng woo Tharatane+ a tlilego Ashidodo+ ka wona ge a be a romilwe ke Saragone, kgoši ya Asiria,+ o ile a lwa le Ashidodo gomme a e thopa;+ 2 mohlang woo Jehofa a bolela ka Jesaya morwa Amotse,+ a re: “Sepela+ gomme o tlemolle mokotla lethekeng la gago;+ o role le diramphašane maotong a gago.”+ Ke moka a dira bjalo, a sepela a hlobotše e bile a sa rwala selo maotong.+ 3 Jehofa a re: “Go etša ge mohlanka wa ka Jesaya a sepetše ka nywaga e meraro a hlobotše e bile a se a rwala selo maotong bakeng sa go ba seka+ le pontšho malebana le Egipita+ le Ethiopia,+ 4 ke kamoo kgoši ya Asiria e tla gapago sehlopha sa mathopša a Egipita+ le a Ethiopia, bašemane le bakgalabje, ba hlobotše e bile ba sa rwala selo maotong gomme marago a le ka ntle, e le go pepentšha bofeela bja Egipita.+ 5 Ba tla tšhoga le go hlabja ke dihlong ka baka la Ethiopia yeo ba bego ba e holofetše+ le ka Egipita yeo ba bego ba ikgantšha ka yona.+ 6 Mohlang woo badudi ba naga e bapilego le lebopo ba tla re: ‘Se ke seo se diragaletšego bao re bego re ba holofetše, bao re bego re tšhabela go bona gore ba re thuše, e le gore re hlakodišwe go kgoši ya Asiria!+ Ge e le rena re ka phonyokga bjang?’”